b'\n_START_ARTICLE_\nEisaku Sato\n_START_SECTION_\nBiografija\n_START_PARAGRAPH_\nSato gim\xc4\x97 1901 m. Tabus\xc4\x97s mieste, Jamagu\xc4\x8di prefekt\xc5\xabroje. Jis buvo jaunesnis Nobusuk\xc4\x97s Ki\xc5\xa1i (taip pat Japonijos ministro pirmininko) brolis. Mok\xc4\x97si Tokijo imperatori\xc5\xa1kajame universitete (dabartinis Tokijo universitetas), baig\xc4\x99s dirbo specialistu Gele\xc5\xbeinkeli\xc5\xb3 ministerijoje. 1926 m. ved\xc4\x97 Hiroko, su kuria susilauk\xc4\x97 dviej\xc5\xb3 vaik\xc5\xb3: Riutaro ir \xc5\xa0inji._NEWLINE_Po Antro pasaulinio karo tapo Transporto ministerijos administracijos viceministru, 1948 m. \xe2\x80\x93 vyriausiuoju vyriausyb\xc4\x97s sekretoriumi \xc5\xa0igeru Jo\xc5\xa1idos administracijoje. 1949 m. pirm\xc4\x85 kart\xc4\x85 i\xc5\xa1rinktas \xc4\xaf parlament\xc4\x85 kaip Demokratin\xc4\x97s liberal\xc5\xb3 partijos, o nuo 1955 m. \xe2\x80\x93 kaip Liberal\xc5\xb3 demokrat\xc5\xb3 partijos narys. U\xc5\xbe\xc4\x97m\xc4\x97 \xc4\xafvairiais pareigas vyriausyb\xc4\x97je: buvo Ry\xc5\xa1i\xc5\xb3 ministerijos ministru, Statyb\xc5\xb3 ministerijos ministru, Finans\xc5\xb3 ministerijos ministru, Tarptautin\xc4\x97s prekybos ir pramon\xc4\x97s ministerijos ministru._NEWLINE_1964 m. pralaim\xc4\x97jo partijos prezidento rinkimus Hajatui Ikedai. Pastarasis buvo i\xc5\xa1rinktas \xc5\xa1alies ministru pirmininku, ta\xc4\x8diau vos po keli\xc5\xb3 m\xc4\x97nesi\xc5\xb3 atsistatydino d\xc4\x97l prastos sveikatos. Sato u\xc5\xbe\xc4\x97m\xc4\x97 jo viet\xc4\x85 ir i\xc5\xa1liko ministro pirmininko poste a\xc5\xa1tuonerius metus. Jis vadovavo 61-ajam, 62-ajam ir 63-iajam ministr\xc5\xb3 kabinetui, atitinkamai nuo 1964 m. lapkri\xc4\x8dio 9 d. iki 1967 m. vasario 17 d., nuo 1967 m. vasario 17 d. iki 1970 m. sausio 14 d. ir nuo 1970 m. sausio 14 d. iki 1970 m. liepos 7 d._NEWLINE_Sato vadovavimo metu Japonija prad\xc4\x97jo derybas ir 1965 m. pasira\xc5\xa1\xc4\x97 santyki\xc5\xb3 atnaujinimo su Piet\xc5\xb3 Kor\xc4\x97ja sutart\xc4\xaf. 1972 m. pasiek\xc4\x97, kad JAV Japonijai sugr\xc4\x85\xc5\xbeint\xc5\xb3 Okinav\xc4\x85 ir kitas Ri\xc5\xabki\xc5\xab salas, nepaisant j\xc5\xb3 svarbos Amerikai Vietnamo karo metu. Nors salose i\xc5\xa1liko daug karini\xc5\xb3 JAV bazi\xc5\xb3, Sato laik\xc4\x97si principo, kad jose neb\xc5\xabt\xc5\xb3 gaminami ir laikomi branduoliniai ginklai._NEWLINE_Vidaus politikoje Sato inicijavo \xc4\xafstatym\xc4\x85, kuris reikalavo i\xc5\xa1 universitet\xc5\xb3 grie\xc5\xbetesn\xc4\x97s student\xc5\xb3 veiklos prie\xc5\xbei\xc5\xabros, taip sustabdydamas septintajame de\xc5\xa1imtmetyje vykusius plataus masto student\xc5\xb3 protestus. Taip pat siek\xc4\x97 sureguliuoti \xc5\xbeem\xc4\x97s \xc5\xabkio politik\xc4\x85, subsidij\xc5\xb3 sistem\xc4\x85._NEWLINE_Ilgas Sato vadovavimas buvo \xc4\xafmanomas jam palanki\xc5\xb3 aplinkybi\xc5\xb3 d\xc4\x97ka. Tuo metu Japonijos ekonomika spar\xc4\x8diai augo, did\xc4\x97jo gyventoj\xc5\xb3 atlyginimai, \xc5\xa1alyje tvyrojo optimistin\xc4\x97s nuotaikos d\xc4\x97l ateities. Partijos viduje Sato netur\xc4\x97jo stipri\xc5\xb3 var\xc5\xbeov\xc5\xb3, jo frakcija ilg\xc4\x85 laik\xc4\x85 i\xc5\xa1liko dominuojanti. Sato pozicijos silpn\xc4\x97jim\xc4\x85 i\xc5\xa1\xc5\xa1auk\xc4\x97 daugiausiai poky\xc4\x8diai u\xc5\xbe Japonijos rib\xc5\xb3, ypa\xc4\x8d JAV u\xc5\xbesienio politika. 1971 m. bir\xc5\xbeel\xc4\xaf prezidentas Ri\xc4\x8dardas Niksonas be i\xc5\xa1ankstinio prane\xc5\xa1imo apsilank\xc4\x97 Kinijoje, o rugpj\xc5\xabt\xc4\xaf atri\xc5\xa1o doler\xc4\xaf nuo aukso ir padidino importo muitus. Tai i\xc5\xa1\xc5\xa1auk\xc4\x97 JAV ir Japonijos disput\xc4\x85 d\xc4\x97l prekybos ir u\xc5\xbesienio politikos krypties, ko pasekoje 1972 m. Sato buvo priverstas u\xc5\xbeleisti ministro pirmininko post\xc4\x85 Kakuei Tanakai._NEWLINE_U\xc5\xbe pastangas i\xc5\xa1laikyti Japonij\xc4\x85 nebranduoline valstybe ir taikios politikos vystym\xc4\x85, 1974 m. Sato gavo Nobelio taikos premij\xc4\x85.'